钦定古今图书集成/明伦汇编/闺媛典/第040卷 > 魏节乳母
## 钦定古今图书集成/明伦汇编/闺媛典/第040卷 > 魏节乳母

按刘向《列女传》：魏节乳母者，魏公子之乳母。秦攻魏
破之，杀魏王瑕，诛诸公子，而一公子不得令魏国，曰：
“得公子者赐金千镒，匿之者罪至夷。”节乳母与公子
俱逃，魏之故臣见乳母而识之，曰：“乳母无恙乎？”乳母
曰：“嗟乎！吾奈公子何？”故臣曰：“今公子安在？吾闻秦令
有能得公子者赐金千镒，匿之者罪至夷。乳母傥言
之，则可以得千金；知而不言，则昆弟无类矣。”乳母曰：
“吁！我不知公子之处。”故臣曰：“我闻公子与乳母俱逃。”
母曰：“吾虽知之，亦终不可以言。”故臣曰：“今魏国亦破，
亡族已灭，子匿之尚谁为乎？”母吁而言曰：“夫见利而
反上者，逆也；畏死而弃义者，乱也。今持逆乱而以求
利，吾不为也。且夫凡为人养子者，务生之，非为杀之
也。岂可以利赏畏诛之故，废正义而行逆节哉？妾不
能生，而令公子擒也。”遂抱公子逃于深泽之中。故臣
以告秦军，秦军追见，争射之。乳母以身为公子蔽矢
著身者数十，与公子俱死。秦王闻之，贵其守忠死义，
乃以卿礼葬之，祠以太牢，宠其兄为五大夫，赐金百
镒。君子谓节。乳母慈惠敦厚，重义轻财。礼，为孺子，室
于宫，择诸母及阿者，必求其宽仁慈惠，温良恭敬，慎
而寡言者，使为子师，次为慈母，次为保母，皆居子室
以养全之，他人无事不得往。夫慈，故能爱。乳狗搏人，
伏鸡搏狸，恩出于中心也。《诗》云：“行有死人，尚或墐之。”
此之谓也。